Tarybos reglamentas (EEB) Nr. 2457/78
1978 m. spalio 16 d.
dėl Europos ekonominės bendrijos ir Tuniso Respublikos susitarimo dėl tam tikrų iš Tuniso kilusių vynų, kuriems suteikiamos kilmės vietos nuorodos, sudarymo pasikeičiant raštais
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos rekomendaciją,
kadangi 1976 m. balandžio 25 d. buvo pasirašyta Europos ekonominės bendrijos ir Tuniso Respublikos [1] bendradarbiavimo sutartis;
kadangi tam, kad būtų galima iš anksto įgyvendinti Bendradarbiavimo sutarties nuostatas, 1976 m. liepos 1 d. įsigaliojo tą pačią dieną pasirašyta Laikinoji sutartis [2];
kadangi turėtų būti patvirtintas pirmiau minėtos Bendradarbiavimo sutarties 20 straipsnio 2 dalyje ir Laikinosios sutarties 13 straipsnio 2 dalyje numatytas susitarimas pasikeičiant raštais dėl minėtuose straipsniuose numatytų priemonių taikymo vynui, kuriam pagal Tuniso teisės aktų nuostatas suteikiama kilmės vietos nuoroda ir kurį importuojant į Bendriją nereikia mokėti muito, jei metinė Bendrijos muitų tarifų kvota neviršija 50000 hektolitrų,
PRIĖMĖ ŠĮ REGLAMENTĄ:
1 straipsnis
Bendrijos vardu patvirtinamas Europos ekonominės bendrijos ir Tuniso Respublikos susitarimas pasikeičiant raštais dėl tam tikrų iš Tuniso kilusių vynų, kuriems suteikiama kilmės vietos nuoroda.
Susitarimo tekstas pridedamas prie šio reglamento.
2 straipsnis
Tarybos pirmininkas įgaliojamas paskirti asmenį, kuriam suteikiama teisė pasirašyti Bendriją įpareigojantį susitarimą.
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1978 m. spalio 16 d.